Source: https://www.emta.ee/et/tulud-kulud-kaive-kasum/residentsusest/juhendid/fuusilise-isiku-residentsuse-maaramise-juhend
Timestamp: 2017-08-22 12:48:51+00:00
Document Index: 3474366

Matched Legal Cases: ['§ 6', '§ 29', '§ 6', '§ 6', '§ 106', '§ 44']

isik on välisteenistuses viibiv Eesti riigiteenistuja.
TuMS § 6 lõike 3 kohaselt on mitteresident lõigetes 1 või 2 nimetamata füüsiline või juriidiline isik. Mitteresident maksab tulumaksu ainult Eesti tuluallikast saadud tulult TuMS § 29 alusel sätestatule.
TuMS § 6 lõike 5 alusel, kui välislepingu alusel määratud residentsus erineb seaduse alusel määratud residentsusest või välislepingus on tulu maksustamisel ette nähtud seaduses sätestatust soodsamad tingimused, kohaldatakse välislepingu sätteid.
Otsuse füüsilise isiku staatuse muutumise kohta (residendist mitteresidendiks või vastupidi) teeb maksuhaldur. Kui isik saabub või lahkub Eestist asjaoludel, mis võivad mõjutada tema residentsust, pöördub isik residentsuse staatuse selgitamiseks maksuhalduri poole. Alates 01.01.2011 TuMS § 6 lõike 6 kohaselt on füüsilisest isikust maksumaksja kohustatud teavitama maksuhaldurit residentsuse tekkimisest või muutumisest. Seda on võimalik teha rahandusministri kinnitatud füüsilise isiku residentsuse määramise vormil R, mille abil antakse ülevaade isiku residentsust mõjutavatest olulistest tähendust omavatest asjaoludest. Nimetatud vormi abil on võimalik lahendada erinevate riikide residentsuse määramise normide tõttu tekkida võivat topeltresidentsust. Maksuhaldur saab ka ainult enda kogutud andmete alusel otsustada isiku residentsuse üle, kui maksumaksjalt ei ole võimalik andmeid saada või juhul, kui saadud andmed ei ole usaldusväärsed. Isik esitab maksuhaldurile andmed ning tõendid residentsust mõjutavate asjaolude kohta. Maksuhalduril on õigus nõuda isikult täiendavaid tõendeid ja dokumente.
Kui teadaolevad asjaolud ei võimalda isiku residentsuse muutumist tulevikus määrata, siis loetakse isiku staatus residendi või mitteresidendina muutumatuks seni, kuni asjaolud on muutunud selgeks (nt isik on viibinud Eestis vähemalt 183 päeva). Füüsiline isik pöördub maksuhalduri poole, tutvustades muutunud asjaolusid ning esitades vormi R ja vajalikud dokumentaalsed tõendid. Residentsus muudetakse tagantjärele saabumise/lahkumise kuupäevast alates. Võimalik maksude ümberarvestus tehakse residendist füüsilise isiku tuludeklaratsiooni alusel või maksuotsuses (nt mitteresident, kelle tuludele on rakendatud residendi tuludelt tehtavaid mahaarvamisi, mis mitteresidendile polnud lubatud, tasub juurdemääratud tulumaksu maksuotsuse alusel). Enammakstud maksud tagastatakse residendist füüsilise isiku tuludeklaratsiooni või maksukorralduse seaduse § 106 alusel.
Väljamakse tegija võib tegutseda maksumaksja esindajana residentsuse staatuse määramisel maksuhalduri poolt. Väljamakse tegija ei otsusta saaja residentsuse muutumise üle iseseisvalt, vaid saab väljamakse saaja residentsuse kohta kinnituse vaid maksuhalduri otsuse alusel.
Tulumaksuseaduse kohaldamisel loetakse, et füüsilise isiku staatus residendi või mitteresidendina muutub maksustamisperioodi (kalendriaasta) jooksul isiku staatust muutval kuupäeval. Kui isik saabus Eestisse maksulepingu riigist või lahkub maksulepingu riiki, kõrvaldatakse võimalik topeltresidentsus esimesel võimalusel ning seega saabumisel või lahkumisel.
Eestisse saabunud füüsiline isik on resident, kui ta viibib Eestis kaheteistkümne järjestikuse kalendrikuu jooksul vähemalt 183 päeva. Füüsiline isik loetakse residendiks esimesest saabumise päevast nimetatud kaheteistkümne järjestikuse kalendrikuu jooksul. Eestisse saabunud füüsiline isik loetakse residendiks lahkumise päevani (kaasa arvatud), välja arvatud juhul kui nimetatud isikul ei ole Eestis tekkinud alalist, püsivat või peamist elukohta.
Füüsiline isik, kes ei olnud resident kogu maksustamisperioodi kestel, esitab tuludeklaratsiooni ainult residendiks oleku ajal saadud tulude kohta ja võib teha TuMS 4. peatükis lubatud mahaarvamisi sama ajavahemiku kohta, TuMS §-des 23, 23¹, 23² ja 23³ sätestatud mahaarvamisi võib teha ning §-s 28² sätestatud summalist mahaarvamiste piirangut võetakse arvesse proportsionaalselt kuude arvuga, mille jooksul isik oli resident (TuMS § 44 lg 1²). Proportsionaalne arvestus tähendab, et näiteks residendiks olek ajavahemikul 16.01.2016 kuni 03.03.2016 võimaldab maksustamisperioodi (kalendriaasta) tulust maha arvata maksuvaba tulu 510 eurot (3/12 x 2040). Samal maksustamisperioodil mitteresidendina saadud tulusid residendi deklaratsioonil ei näidata, nimetatud tulude suhtes kehtivad mitteresidendile sätestatud tulude deklareerimise kohustused.
saatke teade e-maksuametis/e-tollis rubriigis „Teated MTA-le"